Husni Muborak Qohirani tark etgan
Ayrim ma'lumotlarga ko'ra, Husni Muborak va uning oilasi Qizil dengiz bo'yidagi kurort shahar Sharm al-Shayxga yo'l olgan.
Qohirada esa uning rahbarlikdan ketishini talab qilayotgan yuzlab ming fuqaro davlat idoralari, xususan prezident saroyini o'rab olgan. Mamlakat armiyasi, shu kungacha xalq xizmatida ekanini ta'kidlab kelgan qurolli kuchlar boshqarmasi, 30 yillik avtoritar siyosatga chek qo'yiladi va islohotlar boshlanadi deya kafolat bermoqda. Harbiylarning tasdiqlashicha, hokimiyat hozir vitse-prezident Umar Sulaymon qo'lida. Husni Muborak nominal rahbar bo'lib qolmoqda xolos. Uning tamoman ketishini talab qilayotgan xaloyiq uchun esa buning o'zi yetarli emas. Butun diktatura olib tashlanishi, konstitutsiya o'zgartirilishi va yangi, demokratik tuzum vujudga kelishi shart, deydi tinimsiz namoyish qilayotgan odamlar. Muborakning ikki o'g'li Jamol va A'lo yanvar oyi oxirida Londonga ketgan. Prezidentning oldida faqat uning rafiqasi Suzana qolgan. Bosimga qaramay Muborak vatanni tark etmoqchi emas. Xalqqa qilgan murojaatlarida prezident "Shu yerda o'laman, hech qayoqqa ketmayman",- deya qayd etib kelmoqda.